Кәарҷиа Аҟәатәи иаарту аинститут иҭало рзы: рхыԥхьаӡара маҷхеит
Анапаҵаҩра
Аҟәатәи иаарту аинститут аиҳабы Валери Кәарҷиа арадио Sputnik иазеиҭеиҳәеит 2023-шықәсазтәи аҵарашықәс шыхдыркәшаз, аушьҭымҭацәа рдыррақәа рыҩаӡара зеиԥшраз, аҵараиурҭа аҭаларазы аԥышәарақәа ианрылаго, ҳаԥхьаҟа азанааҭ ҿыцқәас иаларгало уҳәа ртәы.
Аҟәатәи иаарту аинститут аҿы сынтәа рҵара хдыркәшеит 63-ҩык аа-занааҭк рыла. Урҭ рахьынтә хәҩык адиплом ҟаԥшь ала иалгеит ҳәа иҳәеит аиҿцәажәараҿы аинститут аиҳабы.
Аинститут алаҳәара ҟанаҵахьеит аҵарашықәс ҿыц азы 11 занааҭ рыла абитуриентцәа шаднакыло атәы, аха ашәҟәқәа алазгалахьоу маҷуп ҳәа азгәеиҭеит Кәарҷиа. Иара иажәақәа рыла ҵыԥх уажәааны 215-ҩык ыҟазҭгьы, сынтәа 85-ҩык роуп арзаҳалқәа аазгахьоу. Аинститут аиҳабы игәаанагарала ас еиԥш аҭагылазаашьа зыхҟьо атәы дазааҭгылеит.
Сынтәа Аҟәатәи Иаарту аинститут аҿы иалагалан иҿыцу азанааҭқәа хԥа - аекономикаҿы IT-технологиақәа, анхамҩақәа рекономика, иара убас амаҵура апсихологиа ҳәа.
Инарҭбааны аиҿцәажәара шәазыӡырҩыр шәылшоит арадио Sputnik Аԥсны аефир аҿы мамзаргьы аудиофаил аҿы.